Vaša Magnificencia Robert Redhammer,

Vaše honorabily, Vaše spektability.

vážený kandidát na čestný titul,

vážení členovia vedeckých rád,

vážené dámy a páni,

milé kolegyne a kolegovia,

milí študenti.

Je mi potešením a súčasne aj veľkou cťou, že môžem predniesť toto laudacio na prof. Imre Rudasa pri príležitosti udelenia čestného titulu Doctor honoris causa v mene Slovenskej technickej univerzity a v mene svojom na tomto slávnostnom zasadnutí Vedeckej rady STU.

**Dámy a páni,**

Teraz sa pokúsim charakterizovať osobnosť, aktivity a príspevok prof. Rudasa, ktoré nás priviedli k tejto slávnostnej chvíli udelenia čestného titulu, ktorý si prof. Rudas nepochybne zaslúži.

**Prof. Imre J. Rudas** ukončil inžinierske štúdium na Vysokej škole polytechnickej Donáta Bánkiho v Budapešti v roku 1971, po ktorom absolvoval magisterské štúdium matematiky na Univerzite Eötvösa Loránda v Budapešti. V roku 1987 získal PhD. v odbore robotika na Maďarskej akadémii vied, kde sa stal v roku 2004 aj doktorom vied. Je nositeľom troch titulov doctor honoris causa, ktoré mu udelili: Technická unirerzita v Košiciach, Polytechnická univerzita v Timisoara v Rumunsku a Óbuda University v Budapešti. V roku 2013 mu bol udelený titul Honorary Professor na Univerzite vo Wroclawe.

Prof. Rudas dodnes aktívne pôsobí ako univerzitný profesor. V rokoch 2003 - 2010 bol rektorom Vysokej školy technickej v Budapešti a bol zakladateľom jej následníckej organizácie, Univerzity Óbuda, kde bol zvolený za rektora pre obdobie 2010-2014. Bol postupne spoluprezidentom, prezidentom a čestným prezidentom Maďarskej rektorskej konferencie, ako aj členom Riadiaceho výboru Európskej asociácie univerzít.

V roku 2012 založil pri Univerzite Óbuda Univerzitné výskumné a inovačné centrum, súčasťou ktorého je aj Centrum inteligentnej robotiky Antala Bejczyho. V súčasnosti je predsedom Správnej rady Univerzitného výskumného a inovačného centra. Od roku 2014 je predsedom “Živého laboratória inteligentnej robotiky” pre Strednú Európu.

Je členom IEEE ako Fellow, členom Senior Administrative Committee of Industrial Electronics Society (IES), kde bol podpredsedom v rokoch 2000 - 2001. Bol zvolený za podpredsedu pre členstvo a študentské aktivity v systéme IEEE, spoločnosti Človek a kybernetika v období 2015 - 2016. Bol predsedom Maďarskej sekcie IEEE v rokoch 2009 - 2013. Je zakladateľom a predsedom technického výboru pre výpočtovú kybernetiku v IEEE System, v spoločnosti Človek a kybernetika. 4 roky pôsobil v pozícii “*Distinguished Lecturer”* pre túto spoločnosť a doteraz tak pôsobí pre *Industrial Electronics Society*.

Sedem rokov pôsobil v Medzinárodnej asociácii fuzzy sytémov (International Fuzzy System Association – IFSA) ako podpredseda a desať rokov bol predsedom Maďarskej fuzzy spoločnosti. Štyri roky bol podpredsedom Maďarskej akadémie inžinierov.

Prof. Rudas má bohaté medzinárodné odborné kontakty, nevynímajúc akademické inštitúcie na Slovensku, akými sú Slovenská technická univerzita v Bratislave, Technická univerzita v Košiciach či Slovenská akadémia vied. Spolupráca s STU začala pred mnohými rokmi na úrovni rektorov, menovite s prof. Vladimírom Bálešom, vtedajším rektorom STU a neskôr pokračovala v odbornej rovine, okrem iných s prof. Alajosom Mészárosom. Významnou udalosťou bola spoločná organizácia úspešnej medzinárodnej konferencie zo série IEEE Intelligent Engineering Conference (INES) na pôde STU v septembri 2015 v spolupráci s rektorom STU prof. Robertom Redhammerom. Na tejto konferencii sa zúčastnili desiatky našich spolupracovníkov a odštartovala sa sľubná spolupráca, predovšetkým s pracoviskami FEI STU – napr. s Ústavom robotiky a kybernetiky.

Prof. Rudas je redaktorom niekoľkých renomovaných vedeckých časopisov, ako je napr. *IEEE Transactions of Industrial Electronics*, členom redakčnej rady časopisu *Journal of Advanced Computational Intelligence*, zakladateľom a šéfredaktorom časopisu *Acta Polytecchnica Hungarica,* ako aj členom viacerých medzinárodných vedeckých komisií. Je zakladateľom série niekoľkých IEEE medzinárodných konferencií. V rámci mnohých medzinárodných konferencií pôsobí/pôsobil ako predseda programového výboru.

Medzi jeho súčasné výskumné záujmy patrí výpočtová kybernetika a robotika s dôrazom na riadenie robotov, cloud robotics, internet vecí, soft computing, fuzzy riadenie a fuzzy množiny. Je autorom alebo editorom 25 kníh, 803 článkov vo vedeckých časopisoch, kapitolách kníh alebo na medzinárodných konferenciách. Na svoju vedeckú prácu doteraz evoduje ohlasy v objeme 1 509 SCI citácií.

**Dámy a páni,**

na základe vyššie uvedených skutočností Fakulta elektrotechniky a informatiky navrhuje udeliť prof. Imre Rudasovi čestný titul Dr. h. c. za jeho pozoruhodný príspevok k rozvoju výskumu a vedy.

Ďakujem za Vašu pozornosť.